《烈妇行》
清代·章际治

人臣死忠女死节，万世纲常赖不灭。寒松耐岁叶后凋，古井不波泉自洁。

各私所天死所天，自古迄今原一辙。孰云藐藐妇人身，不能慷慨争前烈。

嗟嗟予季幼聪慧，父老相期成后杰。刘家有女淑且贤，彼此原为中表列。

女家男室父母心，况复孩提互提挈。似水年华冉冉更，于归有期缡未结。

忽然天半起罡风，初茁兰芽遽吹折。人家方祝月常圆，讵料未圆已先缺。

一间凶耗声呜咽，寸寸肝肠为断裂。之死靡他妾本心，妾身何难即引决。

顾念吾夫鲜弟昆，孝养翁姑谁力竭。况复吾夫未娶身，为殇立后讥前哲。

纵然一死恐徒然，在室守贞计亦拙。何如循礼来奔丧，生未同衾死同穴。

闯然入室新妇身，不被绮罗被缞绖。先拜翁姑次抚尸，抚尸一恸悲永诀。

铁石之人亦酸辛，泪竭声嘶继以血。养生送死两无愆，子职妇代忘据拮。

临妆讵复铅华施，未寝先将环瑱撤。双丸日月去悠悠，期而小祥真一瞥。

小祥乃在八月中，一死一生经岁别。翁姑无子奉盘匜，翁姑有孙绵瓜瓞。

愿从吾夫地下游，自笑浮生同蠓蠛。灵前展拜有馀哀，长恸一声声顿绝。

有功名教足千秋，何必年登耄且耋。吁嗟乎，吾家祖妣练夫人，功在全城世艳说。

馀风湔染逮云仍，清操凛凛凝霜雪。大节如山山岿巀，贞心如水水澄澈。

振古贤媛相顽颉，一瓣心香永永爇。

作者简介：字琴若，光绪壬午举人，戊戌进士，翰林院编修。先生受知瑞安黄侍郎，肄业南菁最早，山长张啸山、黄元同、缪艺风均激赏之。经史词章而外兼通九章之术。嗣客沪，获交西士传兰雅，学益进。戊戌政变，德宗锐意维新，诏京内外大小各学堂同时并设，先生即蒙派京师大学堂分教，旋挈眷南旋。壬寅丁内艰，主讲礼延校士馆，旋即改办礼延学堂，兼任南菁高等学堂庶务兼教务，终其身于教育事业云。